‏יום רביעי ט"ו בשבט התשע"ה  
4 בפברואר 2015

**"תורה, מה תהא עליה?"  
  
קטע ממסכת ברכות, עמוד 18 בחוברת:**

הקטע מופיע במסכת ברכות, שבסדר זרעים, דף ל"ה עמוד ב'.  
יש מחלוקת בברייתא בעניין היחס בין שני פסוקים שלכאורה סותרים זה את זה: מצד אחד, נאמר "ואספת דגנך ותירושך ויצהרך" (דברים, י"א, 4), ומצד שני נאמר "לא ימוש ספר התורה הזה מפיך והגית בו יומם ולילה" (יהושע, א', 8).  
אם אדם יהגה בתורה יומם ולילה, מתי יעבוד בשדה ויאסוף את הדגן?!  
אלא כוונת התורה, לפי רבי ישמעאל, היא שתנהג ב"דרך ארץ", אורח חיים נורמאלי שמשלב פרנסה ולימוד תורה.

רבי שמעון בן יוחאי אומר: וכי אפשר שאדם יעבוד בשדה ויעשה את כל הפעולות החקלאיות כגון חרישה וזריעה וקצירה ודישה (פעולה שנועדה להפריד את גרעיני התבואה מהמוץ, הפסולת) וזריה (זריקה ברוח של הגרעינים והמוץ כדי להרחיק את הקש והמוץ מן הגרעינים) ויהיה לו עוד זמן ללמוד תורה? הרי הוא יישאב לחיי עבודה מלאים, "ותורה מה תהא עליה"? אלא כך צריך ליישב את הפסוקים: בזמן שישראל עושים רצון ה', מלאכתן נעשית על ידי אחרים, שנאמר "ועמדו זרים ורעו צאנכם" (ישעיהו, ס"א, 5), ובזמן שאין ישראל עושים רצונו של מקום (=ה'), מלאכתם נעשית על ידי עצמן, שנאמר "ואספת דגנך" ולא עוד אלא שהם עושים גם מלאכת אחרים, שנאמר "ועבדת את אויבך" (דברים, כ"ח, 48). רשב"י, אם כן, סבור שלימוד התורה דורש התמסרות מוחלטת.

אמר האמורא אביי: הרבה אנשים עשו כרבי ישמעאל ("הנהיגו מנהג דרך ארץ") - ועלתה בידם (=הצליחו) ואלה שעשו כרשב"י – לא עלתה בידם.

רבה אמר לתלמידי החכמים: בבקשה מכם, אל תבואו אלי ללמוד אצלי ביומי ניסן (זמן קציר), וביומי תשרי (זמן דריכת הענבים בגת וסחיטת הזיתים לשמן בבית הבד), כדי שלא תהיו טרודים בפרנסתכם כל השנה.

**תודה למאי ורט וגל יוסף (תשע"ה)**